Η ολιστική προσέγγιση του ελληνικού χορού στα πλαίσια της διδασκαλίας του σε Μαθητές/τριες Ε΄και ΣΤ΄Δημοτικού
Authors: Τοπάτση Αναστασία 
Published: May 2023

Σκοπός της παρούσας έρευνας ήταν η σύγκριση δύο προσεγγίσεων διδασκαλίας του ελληνικού χορού, της ολιστικής προσέγγισης που αντιμετωπίζει τον χορό στην ολότητά του ως πολιτισμικό φαινόμενο και της τυπικής διδακτικής προσέγγισης, που εφαρμόζεται στην εκπαίδευση και προτείνεται με δομημένα πλάνα μαθημάτων στο Βιβλίο του Εκπαιδευτικού Φυσικής Αγωγής Ε΄ και Στ΄ Δημοτικού. Επιμέρους στόχοι της έρευνας ήταν: α. Ο έλεγχος της εγκυρότητας και αξιοπιστίας της ελληνικής έκδοσης των ερωτηματολογίων «Motivational Climate in Physical Education Scale» και «Physical Activity Class Satisfaction Questionnaire». β. Η διερεύνηση του βαθμού εκμάθησης της κινητικής φόρμας και των θεωρητικών στοιχείων των χορών βάσει των δύο διδακτικών προσεγγίσεων. γ. Η διερεύνηση του κλίματος παρακίνησης που διαμορφώνεται στο μάθημα και του βαθμού ικανοποίησης που αποκομίζουν οι μαθητές από τη συμμετοχή τους στο μάθημα με την εφαρμογή των δύο διδακτικών προσεγγίσεων. δ. Η ομάδα και το φύλο ως παράγοντες διαφοροποίησης του κλίματος παρακίνησης και ικανοποίησης. Για τον έλεγχο της εγκυρότητας και της αξιοπιστίας του ερωτηματολογίου που αξιολογεί το κλίμα παρακίνησης πήραν μέρος 187 μαθητές/ήτριες, για το ερωτηματολόγιο που διερευνά την ικανοποίηση πήραν μέρος 457 μαθητές/ήτριες και στην κύρια έρευνα συμμετείχαν 205 μαθητές/ήτριες της E΄ και Στ΄ τάξης. Το παρεμβατικό πρόγραμμα πραγματοποιήθηκε στο μάθημα της Φυσικής Αγωγής, είχε διάρκεια 12 διδακτικές ώρες και οι χοροί που διδάχθηκαν ήταν οι προτεινόμενοι του ΑΠΣ για τις τάξεις Ε΄ και Στ΄ Δημοτικού με την προσθήκη δύο τοπικών χορών του Νομού Σερρών. Η διδασκαλία των χορών στις ομάδες ελέγχου των δύο τάξεων πραγματοποιήθηκε βάσει των σχεδίων μαθημάτων στο Βιβλίο του Εκπαιδευτικού Φυσικής Αγωγής για τις συγκεκριμένες τάξεις, ενώ στις πειραματικές ομάδες πραγματοποιήθηκαν βιωματικές αναπαραστάσεις εθίμων και λαϊκών δρωμένων, ιστοεξερευνήσεις και χρησιμοποιήθηκαν εννοιολογικοί χάρτες. Για τη συλλογή των δεδομένων χρησιμοποιήθηκαν τα ερωτηματολόγια: α. Ερωτηματολόγιο Αξιολόγησης Κλίματος Παρακίνησης και β. Ερωτηματολόγιο Αξιολόγησης Ικανοποίησης από το μάθημα της Φυσικής Αγωγής. Για την αποτίμηση της μάθησης της κινητικής φόρμας του γνωστικού αντικειμένου χρησιμοποιήθηκε η Κλίμακα Διαβαθμισμένων Κριτηρίων για την Αξιολόγηση του Ελληνικού Παραδοσιακού Χορού, ενώ αυτή των θεωρητικών στοιχείων πραγματοποιήθηκε με Κριτήρια Αξιολόγησης. Από την ανάλυση των δεδομένων συμπεραίνεται ότι: α. Οι ελληνικές εκδόσεις των ερωτηματολογίων αποτελούν αξιόπιστα όργανα μέτρησης του κλίματος παρακίνησης και της ικανοποίησης που προσφέρει το μάθημα της Φυσικής Αγωγής στους μαθητές/ήτριες των δύο τελευταίων τάξεων του Δημοτικού Σχολείου. β. Οι διδακτικές προσεγγίσεις που χρησιμοποιήθηκαν και για τις δύο ομάδες για τη διδασκαλία της κινητικής φόρμας των χορών αποτελούν αξιόπιστες διδακτικές προσεγγίσεις με εξίσου καλά αποτελέσματα. γ. Η ολιστική προσέγγιση διδασκαλίας επηρεάζει θετικά τη μάθηση του θεωρητικού μέρους του μαθήματος. δ. Η ολιστική προσέγγιση διδασκαλίας επηρεάζει θετικά τόσο το κλίμα παρακίνησης, όσο και την ικανοποίηση που αισθάνονται οι μαθητές/ήτριες κατά τη διάρκεια του μαθήματος. ε. Το φύλο δεν αποτελεί παράγοντα διαφοροποίησης του κλίματος παρακίνησης και της ικανοποίησης που αισθάνονται οι μαθητές/ήτριες.